《示湖田庵僧》
宋代·方逢振

千里渴骥奔横川，万松滴翠蜿蜒盘。
我来庐墓分一龛，纸窗摇动卓锡泉。
铸钟{左革右兑}鼓买祭田，云冠雪衲聊结缘。
崑崙石壁蛟龙渊，呵禁守护灵物专。
六根五蕴洗不蠲，山鬼不肯降太颠。
内热正坐饥火煎，睡蛇灭尽方安眠。
君不见沩山禅，刚把铁牛鼻孔穿。
犯人禾稼痛挞鞭，常见迥迥在我前。
又不见高公嵬，天遣妖魔下玉軿。
试我楞壁坚，不知死灰无复燃。
我游诸方三十年，出入无界参人天。
不羡翚飞绀碧捐金钱，不羡高堂会食罗大千，
只羡当年开山祖师贤。

作者简介：宋严州淳安人，字君玉。方逢辰弟。理宗景定三年进士。历国史实录院检阅文字，迁太府寺簿。宋亡，退隐于家。元世祖诏起为淮西北道按察佥事，辞不赴。聚徒讲学于石峡书院，学者称“山房先生”，以之配祀于蛟峰。有《山房集》。